CELEX: 32020D0424(01)
Language: mt
Date: 2020-03-25 00:00:00
Title: Deċiżjoni tal-Kummissjoni tal-25 ta’ Marzu 2020 li tiddelega l-ġestjoni tad-dħul tal-Fond għall-innovazzjoni lill-Bank Ewropew tal-Investiment 2020/C 133/05

24.4.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 133/6
               
            
         DEĊIŻJONI TAL-KUMMISSJONI
         tal-25 ta’ Marzu 2020
         li tiddelega l-ġestjoni tad-dħul tal-Fond għall-innovazzjoni lill-Bank Ewropew tal-Investiment
         (2020/C 133/05)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi sistema għall-iskambju ta’ kwoti ta’ emissjonijiet ta’ gassijiet serra ġewwa l-Unjoni u li temenda d-Direttiva tal-Kunsill 96/61/KE (1), u b’mod partikulari r-raba’ subparagrafu tal-Artikolu 10a(8) tagħha,
         Wara li kkunsidrat ir-Regolament Delegat tal-Kummissjoni (UE) 2019/856 tas-26 ta’ Frar 2019 li jissupplimenta d-Direttiva 2003/87/KE tal-Parlament Ewropew u tal-Kunsill f’dak li għandu x’jaqsam mal-operat tal-Fond għall-Innovazzjoni (2), u b’mod partikolari l-Artikolu 20(3) tagħha,
         Wara li kkunsidrat ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (3), u b’mod partikolari l-Artikolu 62(1)(c)(iii) tiegħu,
         Billi:
         
                     (1)
                  
                  
                     Il-Fond għall-Innovazzjoni stabbilit bl-Artikolu 10a(8) tad-Direttiva 2003/87/KE huwa s-suċċessur tal-programm NER 300. Ir-regoli dettaljati dwar l-operat tal-Fond għall-innovazzjoni ġew stabbiliti permezz tar-Regolament Delegat (UE) 2019/856.
                  
               
                     (2)
                  
                  
                     Il-Fond għall-innovazzjoni għandu jiġi mogħni fost l-oħrajn bid-dħul minn 450 miljun kwota monetizzata fuq il-Pjattaforma Komuni tal-Irkant skont ir-Regolament tal-Kummissjoni (UE) Nru 1031/2010 (4). Il-kwoti għandhom jiġu rkantati progressivament matul is-snin li ġejjin. Il-Fond għall-Innovazzjoni huwa wkoll mogħni b’parti mill-assi mhux minfuqin ta’ NER300, li se jiġu ttrasferiti lilu.
                  
               
                     (3)
                  
                  
                     L-Artikolu 19(3) tar-Regolament (UE) 2019/856 jiddikjara li d-dħul tal-Fond għall-Innovazzjoni għandu jikkostitwixxi dħul assenjat estern skont it-tifsira tal-Artikolu 21 tar-Regolament (UE, Euratom) 2018/1046 (“Regolament Finanzjarju”). Dak id-dħul għandu jiġi trażmess permezz tal-Baġit tal-Unjoni.
                  
               
                     (4)
                  
                  
                     L-Artikolu 3(c) moqri flimkien mal-Premessa 13 tar-Regolament Delegat (UE) 2019/856 jiddikjara li d-dħul tal-Fond għall-Innovazzjoni, inkluż id-dħul mill-kwoti, għandu jiġi ġestit f’konformità mal-objettivi tad-Direttiva 2003/87/KE.
                  
               
                     (5)
                  
                  
                     Il-premessa 16 tar-Regolament Delegat (UE) 2019/856 tipprevedi li jenħtieġ li l-Fond għall-innovazzjoni jiġi implimentat skont il-prinċipji ta’ ġestjoni finanzjarja tajba kif stabbiliti fir-Regolament Finanzjarju.
                  
               
                     (6)
                  
                  
                     Skont l-Artikolu 24(1) tar-Regolament (UE) Nru 1031/2010 (5), il-Bank Ewropew tal-Investiment (BEI) huwa l-irkantatur għall-kwoti li għandhom jiġu rkantati mill-2021 għall-Fond għall-Innovazzjoni, kif ukoll għall-Fond għall-Modernizzazzjoni, li ġie stabbilit ukoll mid-Direttiva 2003/87/KE.
                  
               
                     (7)
                  
                  
                     Il-BEI ilu jwettaq il-ġestjoni tad-dħul tal-programm NER 300. Il-fondi mhux użati tal-fond NER 300 li bħalissa huwa ġestit mill-BEI għandhom jiġu trasferiti parzjalment għall-Fond għall-Innovazzjoni. Huwa mixtieq li tiġi żgurata l-kontinwità tal-proċess ta’ investiment u li jitħalla jsir l-aħjar trasferiment tal-assi. Barra minn hekk, wara li jkun impliment il-programm NER 300, il-BEI kiseb esperjenza siewja fl-implimentazzjoni ta’ strateġija ta’ ġestjoni tal-assi li tqis il-flussi ta’ ħidma ta’ flus relatati.
                  
               
                     (8)
                  
                  
                     Il-BEI ġie fdat bil-ġestjoni tad-dħul tal-Fond tal-Modernizzazzjoni. Is-sinerġiji u l-ekonomiji ta’ skala x’aktarx li jirriżultaw mill-ġestjoni tal-assi kemm tal-Fond għall-Innovazzjoni kif ukoll tal-Fond għall-Modernizzazzjoni mill-istess maniġer tal-assi.
                  
               
                     (9)
                  
                  
                     Għaldaqstant, il-Kummissjoni beħsiebha tiddelega lill-BEI l-kompiti relatati mal-ġestjoni tad-dħul tal-Fond għall-Innovazzjoni. Dan huwa soġġett għall-konklużjoni, skont l-Artikolu 20(3) tar-Regolament Delegat (UE) 2019/856, ta’ ftehim bejn il-Kummissjoni u l-BEI li jistabbilixxi t-termini u l-kundizzjonijiet speċifiċi li taħthom il-BEI għandu jwettaq dawk il-kompiti, f’konformità mal-prinċipji ta’ ġestjoni finanzjarja tajba kif stabbiliti fir-Regolament Finanzjarju.
                  
               
                     (10)
                  
                  
                     Dak il-ftehim għandu jinkludi b’mod partikolari dispożizzjonijiet speċifiċi fir-rigward ta’: (i) ir-regoli dettaljati dwar il-proċess ta’ monetizzazzjoni f’konformità mar-Regolament (UE) Nru 1031/2010; (ii) ir-regoli dettaljati li jikkonċernaw trasferimenti ta’ fondi li jippermettu lill-Kummissjoni timplimenta l-Fond għall-Innovazzjoni fil-ħin; (iii) il-kalkolu tat-tariffi tal-ġestjoni tal-assi; (iv) il-frekwenza, il-kontenut u l-forma tar-rappurtar; (v) ir-rekwiżiti ta’ kontabbiltà; (vi) l-istrateġija ta’ investiment applikabbli għall-ġestjoni tad-dħul tal-Fond ta’ Investiment,
                  
               IDDEĊIEDA KIF ĠEJ:
         
            Artikolu 1
            Id-delega tal-ġestjoni tad-dħul tal-Fond għall-Innovazzjoni lill-Bank Ewropew tal-Investiment
            
               1.   Il-ġestjoni tad-dħul tal-Fond għall-Innovazzjoni hija ddelegata lill-Bank Ewropew tal-Investiment (BEI), soġġett għall-konklużjoni tal-ftehim ta’ kontribuzzjoni msemmi fl-Artikolu 2.
            
            
               2.   Il-BEI huwa fdat bil-ġestjoni tad-dħul li ġej tal-Fond għall-Innovazzjoni:
               
                           (a)
                        
                        
                           dħul mill-kwoti monetizzati fil-Pjattaforma Komuni tal-Irkant skont ir-Regolament (UE) Nru 1031/2010;
                        
                     
                           (b)
                        
                        
                           kwalunkwe assi li jakkumulaw mit-trasferiment lill-Fond għall-Innovazzjoni, inkluż id-dħul mhux imqassam mit-tieni sejħa tal-programm NER 300.
                        
                     
         
         
            Artikolu 2
            Ftehim ta’ kontribuzzjoni
            
               1.   Il-Kummissjoni u l-BEI għandhom jikkonkludu ftehim ta’ kontribuzzjoni li jistabbilixxi t-termini u l-kundizzjonijiet speċifiċi li skonthom il-BEI għandu jwettaq il-kompiti tiegħu relatati mal-ġestjoni tad-dħul tal-Fond għall-Innovazzjoni u l-monetizzazzjoni tal-kwoti.
            
            
               2.   Il-Ftehim ta’ kontribuzzjoni għandu jirrifletti l-ħtieġa li l-Kummissjoni u l-BEI jikkooperaw bis-sħiħ fuq bażi trasparenti. Għandha tistabbilixxi regoli dettaljati biex tiżgura l-konformità tagħhom mal-prinċipji ta’ ġestjoni finanzjarja tajba kif stabbilit fir-Regolament Finanzjarju. Għandhom ikunu konformi wkoll mal-ftehimiet amministrattivi applikabbli, b’mod partikolari l-Ftehim Qafas Finanzjarju u Amministrattiv bejn l-Unjoni Ewropea u l-Bank Ewropew tal-Investiment, u l-Ftehim Tripartitiku bejn il-Kummissjoni Ewropea, il-Qorti Ewropea tal-Awdituri u l-Bank Ewropew tal-Investiment.
            
            
               3.   Il-Ftehim ta’ kontribuzzjoni għandu jistabbilixxi b’mod partikolari:
               
                           (a)
                        
                        
                           r-regoli dettaljati dwar il-proċess ta’ monetizzazzjoni f’konformità mar-Regolament (UE) Nru 1031/2010;
                        
                     
                           (b)
                        
                        
                           r-regoli dettaljati dwar it-trasferiment ta’ fondi bejn il-BEI u l-Kummissjoni li jippermettu lill-Kummissjoni li tuża d-dħul tal-Fond għall-Innovazzjoni fil-pront bħala rispons għall-ħtiġijiet ta’ finanzjament tal-proġetti;
                        
                     
                           (c)
                        
                        
                           r-remunerazzjoni bbażata fuq l-ispejjeż minħabba l-BEI għall-monetizzazzjoni tal-kwoti u l-ġestjoni tad-dħul tal-Fond għall-innovazzjoni u l-kompiti relatati. Dik ir-remunerazzjoni bbażata fuq l-ispejjeż għandha tiġi stabbilita fuq il-bażi ta’ evidenza dokumentata fir-rigward tas-servizzi pprovduti;
                        
                     
                           (d)
                        
                        
                           r-rappurtar kull xahar mill-BEI lill-Kummissjoni f’format stabbilit mill-Kummissjoni. Għandu jippermetti lill-Kummissjoni tissodisfa r-rekwiżiti kollha għall-fini tal-monitoraġġ u r-rappurtar tagħha stess skont l-Artikolu 23 tar-Regolament Delegat (UE) 2019/856;
                        
                     
                           (e)
                        
                        
                           l-istrateġija tal-investiment għad-dħul mill-assi tal-Fond tal-Investiment. B’mod partikolari, (i) l-istrateġija tal-investiment għandha tfittex li tipprovdi redditu sod konsistenti mal-protezzjoni tal-valur tad-dħul u tippermetti lill-BEI jissodisfa l-ħruġ kollu meħtieġ b’mod sħiħ u fil-pront tul l-orizzont tal-investiment tal-fond; (ii) il-BEI għandu jipproponi strateġija ta’ investiment, li għandha tkun approvata mill-Kummissjoni, fuq rakkomandazzjoni pożittiva tal-Uffiċjal tal-Kontabilità tal-Kummissjoni. L-istrateġija tal-investiment għandha tiġi stabbilita qabel ma l-Fond għall-Innovazzjoni jibda l-operazzjonijiet; (iii) l-istrateġija tal-investiment għandha tkun inkwadrata f’termini ta’ allokazzjoni proposta ta’ assi fost il-klassijiet ta’ investiment eliġibbli u proposta ta’ parametru referenzjarju. Dawn tal-aħħar għandhom jiġu stabbiliti f’konformità ma’ prattiki tal-industrija tajbin, filwaqt li jqisu l-orizzont tal-investiment, l-univers tal-investiment eliġibbli, l-objettivi u t-tolleranza tar-riskju għall-Fond għall-Innovazzjoni; (iv) biex jiġi ffaċilitat l-istabbiliment ta’ strateġija ta’ investiment, il-Kummissjoni għandha tipprovdi skeda stmata tal-ħtiġijiet ta’ finanzjament iġġenerati mill-proġetti li għandhom jiġu ffinanzjati mill-Fond għall-Innovazzjoni; (v) il-BEI għandu jirrevedi l-istrateġija ta’ investiment tal-anqas darba fis-sena jew kull meta jkun meħtieġ minħabba bidliet fil-profil tal-flussi tal-flus; (vi) il-BEI għandu jippreżenta l-istrateġija ta’ investiment u l-prestazzjoni tal-portafoll lill-Kummissjoni darba fis-sena u fuq talba;
                        
                     
                           (f)
                        
                        
                           r-regoli dettaljati li skonthom il-BEI għandu jipprovdi lill-Kummissjoni bid-dikjarazzjonijiet finanzjarji awditjati tal-Fond għall-Innovazzjoni għal kull sena finanzjarja, skont l-Artikolu 23(7) tar-Regolament Delegat (UE) 2019/856;
                        
                     
                           (g)
                        
                        
                           ir-regoli dettaljati li skonthom il-BEI għandu jikkoopera mal-Qorti tal-Awdituri tal-Unjoni Ewropea, l-Uffiċċju Ewropew Kontra l-Frodi u l-Uffiċċju tal-Prosekutur Pubbliku Ewropew, f’konformità mal-liġi tal-Unjoni.
                        
                     
            
               4.   Il-Ftehim għandu jidħol fis-seħħ mal-iffirmar tiegħu kemm mill-Kummissjoni kif ukoll mill-BEI.
            
         
         
            Magħmul fi Brussell, il-25 ta’ Marzu 2020.
            
               
                  Għall-Kummissjoni
               
               Johannes HAHN
               
                  Membru tal-Kummissjoni
               
            
         
         
            (1)  ĠU L 275 25.10.2003, p. 32.
         
            (2)  ĠU L 140, 28.5.2019, p. 6.
         
            (3)  ĠU L 193, 30.7.2018, p. 1.
         
            (4)  Ir-Regolament tal-Kummissjoni (UE) Nru 1031/2010 tat-12 ta’ Novembru 2010 dwar l-għażla taż-żmien, l-amministrazzjoni u aspetti oħra ta’ rkantar ta’ kwoti ta’ emissjonijiet ta’ gassijiet serra skont id-Direttiva 2003/87/KE tal-Parlament Ewropew u tal-Kunsill li tistabbilixxi sistema għall-iskambju ta’ kwoti ta’ emissjonijiet ta’ gassijiet serra fi ħdan l-Unjoni (ĠU L 302, 18.11.2010, p. 1).
         
            (5)  Ir-Regolament Delegat tal-Kummissjoni (UE) 2019/1868 tat-28 ta’ Awwissu 2019 li jemenda r-Regolament (UE) Nru 1031/2010 sabiex jallinja l-irkantar ta’ kwoti mar-regoli tal-EU ETS għall-perjodu mill-2021 sal-2030 u mal-klassifikazzjoni tal-kwoti bħala strumenti finanzjarji skont id-Direttiva 2014/65/UE tal-Parlament Ewropew u tal-Kunsill (ĠU L 289 8.11.2019, p. 9).